钦定古今图书集成/明伦汇编/氏族典/第227卷 > 杨义臣
## 钦定古今图书集成/明伦汇编/氏族典/第227卷 > 杨义臣

按《隋书杨义臣传》：“义臣，代人也，本姓尉迟氏。父崇，为
仪同大将军，封秦兴县公，击突厥战死，以义臣袭崇
官爵，赐姓杨氏，拜陜州刺史。仁寿初，拜朔州总管。炀
帝嗣位，汉王谅作乱，李景为汉王将乔锺葵所围，诏
义臣救之，与锺葵军战。锺葵军大溃，纵击破之。以功
进位上大将军，寻授相州刺史。后三岁，征为宗正卿。”
未几，转太仆卿。从征辽东，为先锋，一日七捷。后与诸
军俱败，坐免。俄而复位。明年，以为军副，与宇文述趣
平壤。会杨元感作乱，班师。进位左光禄大夫。时渤海
高士达、清河张金称并相聚为盗，诏义臣击之，大破
士达，斩金称。帝恶其威名，遽追入朝，贼由是复盛。义
臣以功进拜礼部尚书，卒官。